Source: https://podpora.financnasprava.sk/211151-Pr%C3%ADjmy-obce-z-prev%C3%A1dzkovania-verejn%C3%A9ho-vodovodu-a-kanaliz%C3%A1cie
Timestamp: 2020-02-28 16:36:17+00:00

Document:
Príjmy obce z prevádzkovania verejného vodovodu a kanalizácie
Úvod > Daň z príjmov > Daň z príjmov právnickej osoby > Daňovník nezaložený alebo nezriadený na podnikanie > Stanoviská Finančného riaditeľstva SR > Príjmy obce z prevádzkovania verejného vodovodu a kanalizácie
Obec má vo svojom vlastníctve verejnú kanalizáciu a čističku odpadových vôd, ktoré spravuje podľa platných predpisov. Podľa platného všeobecne záväzného nariadenia obec účtuje občanom za používanie kanalizácie a čističky odpadových vôd paušálny poplatok na osobu.Je príjem plynúci obci z prevádzkovania verejného vodovodu a verejnej kanalizácie považovaný za príjem oslobodený od dane?
Podľa § 13 ods. 1 písm. a) zákona o dani z príjmov sú od dane oslobodené príjmy daňovníkov uvedených v § 12 ods. 3 zákona o dani z príjmov plynúce z činnosti, na ktorej účel títo daňovníci vznikli alebo ktorá je ich základnou činnosťou vymedzenou osobitným predpisom okrem príjmov z predaja majetku, príjmov z nájomného, príjmov z reklám, príjmov z členských príspevkov, ak nie sú oslobodené podľa písmen b) až g) alebo odseku 2, príjmov na základe zmluvy o sponzorstve v športe, príjmov z činností, ktoré sú podnikaním a príjmov, z ktorých sa daň vyberá podľa § 43 zákona o dani z príjmov.
Práva a povinnosti osôb pri zriaďovaní, rozvoji a prevádzkovaní verejných vodovodov a verejných kanalizácií sú vymedzené v zákone č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov (ďalej len „zákon o kanalizáciách“).
Prevádzkovanie verejného vodovodu alebo verejnej kanalizácie je podľa § 5 ods. 1 zákona o kanalizáciách živnosťou4), pričom prevádzkovateľom verejného vodovodu alebo verejnej kanalizácie je podľa § 5 ods. 3 zákona o kanalizáciách fyzická osoba alebo právnická osoba, ktorej bolo udelené živnostenské oprávnenie4) na prevádzkovanie verejných vodovodov alebo verejných kanalizácií a ktorá prevádzkuje verejný vodovod alebo verejnú kanalizáciu. Poznámka pod čiarou k odkazu 4) taxatívne uvádza § 2 zákona č. 455/1991 Zb. o živnostenskom podnikaní
(živnostenský zákon) v znení neskorších predpisov.
Podnikaním sa podľa § 2 zákona č. 513/1991 Zb. Obchodný zákonník v znení neskorších predpisov (ďalej len „obchodný zákonník“) rozumie sústavná činnosť vykonávaná samostatne podnikateľom vo vlastnom mene a na vlastnú zodpovednosť za účelom dosiahnutia zisku. Podnikateľom podľa obchodného zákonníka je aj osoba, ktorá podniká na základe živnostenského oprávnenia.
Ak v predloženom prípade obec prevádzkuje verejný vodovod a verejnú kanalizáciu a táto činnosť je podľa zákona o kanalizáciách považovaná za živnosť, vykonávanie takejto činnosti obcou je v súlade s obchodným zákonníkom považované za podnikanie a preto príjmy plynúce obci z tejto podnikateľskej činnosti nie sú oslobodené od dane podľa § 13 ods. 1 písm. a) zákona o dani z príjmov.

References: § 13
 § 12
 § 43
 § 5
 § 5
 § 2
 § 2
 § 13